INDHOLDSFORTEGNELSE

RAPPORT FRA KOMMISSIONEN TIL EUROPA-PARLAMENTET OG RÅDET Rapport fra Kommissionen til Europa-Parlamentet og Rådet om udviklingen af visuminformationssystemet (VIS) i 2012............... 3

1........... Indledning....................................................................................................................... 3

2........... Overblik......................................................................................................................... 3

3........... Fremskridt i rapporteringsperioden.................................................................................. 4

3.1........ Endelig systemaflevering.................................................................................................. 4

3.2........ Regional udbredelse af systemet...................................................................................... 4

3.3........ VIS Mail-kommunikationsmekanismen............................................................................ 5

3.4........ Udvikling af det biometriske system (BMS)..................................................................... 5

3.5........ Kontrakt om vedligeholdelse og videreudvikling af VIS.................................................... 5

3.6........ Overdragelse af VIS/BMS til EU's it-agentur "eu-LISA".................................................. 5

3.7........ Statistikker..................................................................................................................... 6

4........... Projektstyring................................................................................................................. 6

4.1........ Planlægning og budget.................................................................................................... 6

4.2........ Risikostyring................................................................................................................... 6

5........... Venner af VIS................................................................................................................ 7

6........... Konklusion..................................................................................................................... 7

7........... Bilag: VIS-ARBEJDSGRUPPER................................................................................... 8

7.1........ SISVIS-udvalget............................................................................................................ 8

7.2........ Møder for de nationale VIS-projektledere...................................................................... 8

7.3........ VIS Mail-ekspertgruppen............................................................................................... 8

RAPPORT FRA KOMMISSIONEN TIL EUROPA-PARLAMENTET OG RÅDET

Rapport fra Kommissionen til Europa-Parlamentet og Rådet om udviklingen af visuminformationssystemet (VIS) i 2012

(forelagt i henhold til artikel 6 i Rådets beslutning 2004/512/EF)

1. Indledning

Kommissionen forelægger hermed i henhold til artikel 6 i Rådets beslutning 2004/512/EF af 8. juni 2004 om indførelse af visuminformationssystemet[1] (VIS) Rådet og Europa-Parlamentet den niende og sidste statusrapport om udviklingen af visuminformationssystemet (VIS)[2]. I rapporten beskrives det arbejde, Kommissionen har gennemført i tidsrummet januar-december 2012. Denne rapport bliver Kommissionens sidste i henhold til artikel 6 i Rådets beslutning 2004/512/EF, da […] udviklingen af det centrale visuminformationssystem, den nationale grænseflade i hver medlemsstat og kommunikationsinfrastrukturen mellem det centrale visuminformationssystem og de nationale grænseflader […][3] nu er helt afsluttet.

2. Overblik

Visuminformationssystemet (VIS) er et storstilet it-system til udveksling af oplysninger om visa til kortvarigt ophold mellem Schengenstaterne. Det har til formål at understøtte gennemførelsen af en fælles EU-visumpolitik – og EU's migrations- og grænseforvaltnings­politik – ved at forhindre "visumshopping", bidrage til bekæmpelsen af ulovlig indvandring og til forebyggelsen af trusler mod medlemsstaternes interne sikkerhed samt skabe gennemsigtige og hurtigere procedurer for rejsende i god tro. Det er kombineret med et biometrisk system (BMS), der matcher fingeraftryk.

VIS blev sat i drift den 11. oktober 2011 i Nordafrika, da alle Schengenstaterne tilkoblede deres konsulater i Algeriet, Egypten, Libyen, Mauretanien, Marokko og Tunesien til systemet. Alle Schengenstater har siden 31. oktober 2011 også anvendt systemet ved overgangsstederne ved deres ydre grænser. VIS er ved lidt efter lidt at blive udbredt til stadig flere regioner for til sidst at dække hele verden.

Europa-Kommissionen har siden 2004 været ansvarlig for forvaltningen og hele gennem­førelsen af VIS, indtil eu-LISA[4] overtog det driftsmæssige ansvar for systemet den 1. december 2012 (se afsnit 3.6.).

Systemet har fungeret meget tilfredsstillende, siden det blev sat i drift, idet der kun er rapporteret et begrænset antal mindre tekniske problemer. Dets centrale kapacitet og ydeevne vil blive større i takt med, at det kommer til at dække hele verden (se afsnit 3.5.). I de sidste tre måneder af rapporteringsperioden blev der i gennemsnit udstedt 4 900 Schengenvisa hver dag ved brug af VIS.

3. Fremskridt i rapporteringsperioden

3.1. Endelig systemaflevering

Den endelige systemaflevering udgør en milesten, der er planlagt i kontrakten, der i 2005 blev indgået mellem konsortiet Hewlett-Packard Steria (HPS) og Europa-Kommissionen. Det blev aftalt, at den endelige systemaflevering kunne finde sted, når kontrahenten blev anset for at have færdiggjort udviklingen af systemet og dermed frigjort fra sine kontraktmæssige forpligtelser i forbindelse med udviklingen af projektet. Det skete i august 2012 pr. kontrakt, efter at systemet i fem på hinanden følgende måneder havde været i drift uden problemer.

Dette vigtige skridt markerer afslutningen af udviklingen af systemet i betydningen i artikel 6 i Rådets beslutning 2004/512/EF af 8. juni 2004 om indførelse af visuminformationssystemet (VIS) og dermed afslutningen på de årlige statusrapporter, der er omhandlet i denne artikel.

3.2. Regional udbredelse af systemet

I rapporteringsperioden blev VIS med held udbredt til to geografiske regioner mere, Nærøsten og Golfregionen, henholdsvis 10. maj og 2. oktober 2012.[5] Datoerne for idriftsættelsen blev aftalt inden for rammerne af den uformelle styringsgruppe "Venner af VIS" (FoVIS) og formaliseret i to retsakter i henhold til artikel 48 i VIS-forordningen[6]. Europa-Kommissionen vedtog den 27. april 2012 en gennemførelsesafgørelse (2012/233/EU), hvori datoen for idriftsættelsen i Nærøsten blev fastsat. Den valgte dato var 10. maj 2012.[7] Den 21. september 2012 blev der vedtaget endnu en gennemførelsesafgørelse (2012/512/EU), hvori datoen for idriftsættelsen i Golfregionen blev fastsat. Den valgte dato var 2. oktober 2012.[8]

I forbindelse med begge regioner gav medlemsstaterne Kommissionen meddelelse om, at de var parate til i tide at tilkoble sig systemet.

Denne vellykkede og problemfrie udbredelse af VIS til disse regioner, der omfatter fjorten lande, viser, at systemet er blevet tilstrækkeligt stabilt, og at driften af det kan opretholdes i flere på hinanden følgende regioner.

Europa-Kommissionen vedtog den 24. april 2012 en gennemførelsesafgørelse (2012/274/EU) om fastlæggelse af det andet sæt af regioner, hvor visuminformationssystemet (VIS) sættes i drift.[9]

3.3. VIS Mail-kommunikationsmekanismen

VIS Mail-kommunikationsmekanismen gør det muligt at overføre meddelelser mellem medlemsstaterne ved brug af VIS' netværksinfrastruktur. I rapporteringsperioden blev der fokuseret på at forberede den såkaldte "fase 2" af VIS Mail, som skal erstatte Schengenkonsultationsnettet (Vision-systemet, forvaltet af Rådet), når VIS er udbredt til hele verden. I fase 2 tilføjes to nye kategorier af meddelelser, som allerede blev udvekslet i fase 1, som begyndte at fungere fra 11. oktober 2011. I 2012 blev de tekniske specifikationer stabiliseret, og de test, der skal gennemføres i 2013, blev fastlagt. Inden filen for VIS Mail fase 2 blev overdraget til eu-LISA (se afsnit 3.6), blev testplanen og de detaljerede beskrivelser af testen godkendt af medlemsstaterne.

Europa-Kommissionen vedtog den 29. februar 2012 en gennemførelsesafgørelse[10] vedrørende gennemførelsen af VIS Mail-kommunikationsmekanismen (fase 2).

3.4. Udvikling af det biometriske system (BMS)

Det biometriske system (BMS) blev idriftsat sammen med VIS den 11. oktober 2011. Den endelige systemaflevering af BMS, der skal sikre genkendelsen af fingeraftryk i VIS, blev godkendt i marts 2012, efter at det havde fungeret i fem måneder uden problemer.

I rapporteringsperioden er der hele tiden sket en forbedring af kvaliteten af fingeraftrykkene i BMS, hvor fejlprocenten[11] nu har stabiliseret sig på ca. 4 %. I begyndelsen af 2012 var fejlprocenten stadig på ca. 16 %. Medlemsstaterne fortsatte med at anvende de softwarekit, som BMS-kontrahenten havde leveret til optagelse af fingeraftryk.

Langt de fleste af disse fingeraftryk blev sendt fra Frankrig, Tyskland, Italien og Spanien.

En række deltagerlande (Belgien, Frankrig, Tyskland, Italien, Letland, Nederlandene, Polen og Schweiz) er også begyndt at kontrollere fingeraftryk ved grænseovergangsstederne, hvilket er frivilligt i en overgangsperiode på tre år i henhold til Schengengrænsekodeksen. Medlemsstaterne har valgt ikke at mindske denne overgangsperiode til ét år for luftgrænserne.

Schweiz og Sverige er begyndt at søge i VIS/BMS ved brug af fingeraftryk fra asylansøgere.

3.5. Kontrakt om at holde VIS i driftsmæssig stand og sikre dets evolutive vedligeholdelse

For at varetage den tekniske vedligeholdelse af VIS og forbedre systemets ydeevne over tid under hensyntagen til den stigende mængde data, der vil blive indlæst i VIS i de kommende år, offentliggjorde Kommissionen en indkaldelse af bud for "vedligeholdelse og videreudvikling af VIS" den 14. juli 2011. Kontrakten blev tildelt i august 2012, og ved udgangen af rapporteringsperioden havde den valgte kontrahent fuldt ud taget over fra den hidtidige kontrahent.

3.6. Overdragelse af VIS/BMS til EU's it-agentur "eu-LISA"

eu-LISA overtog det driftsmæssige ansvar for VIS fra Kommissionen pr. 1. december 2012. I overgangsperioden gør en servicekontrakt mellem Europa-Kommissionen og Frankrig det muligt for de franske myndigheder i Strasbourg (C.SIS) at bistå med driften af VIS, mens eu-LISA gradvis tager over. Kommissionen var ved udgangen af rapporteringsperioden dybt involveret i overdragelsen af både VIS- og BMS-projekterne til eu-LISA. Kommissionen har ydet betydelig støtte, hvad angår uddannelse og tæt opfølgning, hvilket har gjort det muligt for agenturet at overtage forvaltningen af VIS under de bedst mulige betingelser.

3.7. Statistikker

Pr. 22. november 2012 var der i VIS uden problemer blevet behandlet tæt på 1,9 mio. visumansøgninger, hvoraf 1,5 mio. førte til, at der blev udstedt Schengenvisa, mens tæt på 235 000 ansøgninger om visum blev afvist. Det centrale system havde behandlet tæt på 40 mio. forespørgsler fra konsulater rundt omkring i verden og grænseovergangsstederne. Disse tal vedrører brugen af VIS i de tre regioner, hvor systemet er blevet sat i drift plus konsulater, hvor medlemsstaterne er begyndt at bruge VIS forud for den planlagte dato.

Udarbejdelsen af statistiske oplysninger er sidenhen blevet overført til eu-LISA.

4. Projektstyring

4.1. Planlægning og budget

De samlede disponible forpligtelsesbevillinger til VIS i 2012 beløb sig til 40 mio. EUR, hvoraf 99,8 % blev brugt. De samlede disponible betalingsbevillinger beløb sig til 33,8 mio. EUR, hvoraf 96,8 % blev brugt. Budgetposten for VIS er 18.0205.

|| Forpligtelses­bevillinger (FB) || Gennem­førelse af FB || I alt i % || Betalings­bevillinger (BB) || Gennem­førelse af BB || I alt i %

C1 (bevillinger fra finansie­ringsafgø­relsen fra 2012 vedrørende VIS) || 38 740 000,00 || 38 661 331,99 || || 32 458 123,00 || 31 394 314,52 ||

C5 (bevillinger som følge af bidrag fra IS, NO, CH i 2011) || 1 298 209,85 || 1 298 209,85 || || 1 298 209,85 || 1 298 209,85 ||

I alt || 40 038 209,85 || 39 959 541,84 || 99,8 % || 33 756 332,85 || 32 692 524,37 || 96,8 %

|| || || || || ||

4.2. Risikostyring

Hvad angår de foregående år, indkredsede Kommissionen de vigtigste risici på centralt og nationalt plan og forelagde dem for medlemsstaterne på det månedlige møde for de nationale VIS-projektledere og FoVIS-møder.

Ved udgangen af 2012 var de mest kritiske risici, der var konstateret, som følger:

a) kvaliteten af de alfanumeriske oplysninger under driften

b) medlemsstaternes evne til at overholde alle forpligtelser i henhold til driftsmanualen og VIS-forordningen (herunder egenkontrol).

c) overdragelse af VIS til eu-LISA

d) kvaliteten af fingeraftryk under driften

e) rettidig opgradering af VIS' kapacitet.

I forbindelse med alle risici blev der fastlagt foranstaltninger til afhjælpning heraf, og alle de berørte parter arbejdede sammen om at begrænse virkningerne af disse risici for det samlede projekt.

5. Venner af VIS

Den uformelle arbejdsgruppe i Rådet mødtes seks gange i løbet af rapporteringsperioden – tre gange i første halvår og tre gange i andet halvår. Dagsordenen blev som sædvanlig sat af de medlemsstater, der havde formandskabet for Rådet (henholdsvis Danmark og Cypern) sammen med Kommissionen og Rådets Generalsekretariat. Mødeformatet var uændret med en teknisk ajourføring fra Kommissionen om situationen med hensyn til VIS, resultaterne fra mekanismen for rapportering om fremskridt på nationalt plan og strategiske drøftelser om udbredelsen af VIS.

Som det var tilfældet med den første region, gjorde det nationale overvågningssystem, der blev brugt på FoVIS-møderne det muligt at sikre en vellykket idriftsættelse af VIS i Nærøsten og Golfregionerne.

På mødet den 18. juli 2012 enedes man om, at datoen for, hvornår det skulle være obligatorisk for alle medlemsstaterne at anvende VIS i Vestafrika og Centralafrika, kunne være 14. marts 2013.

6. Konklusion

Tre større begivenheder har præget VIS-projektet i 2012. For det første blev den endelige systemaflevering fra hovedkontrahenten for udvikling af systemet godkendt, hvilket afsluttede det kontraktmæssige forhold mellem Kommissionen og HPS-konsortiet efter syv år. For det andet blev VIS med held idriftsat i yderligere to geografiske regioner, nemlig Nærøsten og Golfregionen. Dette bekræftede systemets robusthed og kapacitet til at blive udbredt til fremtidige regioner. Endelig blev det driftsmæssige ansvar for systemet overdraget til eu-LISA, som nu er fuldt ud operationelt i det tekniske center i både Strasbourg og Sankt Johann im Pongau samt i hovedkvarteret i Tallinn.

Dette er den sidste årsrapport om status over VIS-projektet, som Kommissionen fremlægger i medfør af artikel 6 i Rådets beslutning 2004/512/EF.

7. Bilag: VIS-ARBEJDSGRUPPER

7.1. SISVIS-udvalget

SISVIS-udvalget (i VIS-sammensætning)[12] mødtes en gang i 2012, den 8. marts. Under mødet informerede Kommissionen delegationerne om, at Kommissionens gennemførelsesafgørelse om de tekniske specifikationer for VIS Mail-kommunikationsmekanismen var blevet vedtaget den 29. februar. Udvalget afgav en positiv udtalelse om Kommissionens gennemførelsesafgørelse om fastlæggelse af det andet sæt af regioner, hvor VIS skal sættes i drift. Denne afgørelse er baseret på et non-paper fra Kommissionen fra juni 2011 og dækker fra region 4 til og med region 11.

7.2. Møder for de nationale VIS-projektledere

I rapporteringsperioden indkaldte Kommissionen til syv ekspertgruppemøder for medlemsstaternes nationale projektledere for at drøfte status over VIS-projektet, detaljerede tekniske spørgsmål, planlægningsspørgsmål, risici og aktiviteter vedrørende det centrale projekt og de nationale projekter. Det sidste møde for de nationale VIS-projektledere fandt sted den 25. oktober og er siden blevet erstattet af møder i Den Rådgivende Gruppe for VIS, som tilrettelægges af eu-LISA.

7.3. VIS Mail-ekspertgruppen

Denne gruppe mødtes syv gange i løbet af rapporteringsperioden med henblik på at støtte gennemførelsen af VIS Mail-kommunikationsmekanismen og navnlig den såkaldte "fase 2" (se afsnit 3.3.). Det sidste møde i VIS Mail-ekspertgruppen fandt sted den 29. oktober. Spørgsmål vedrørende VIS Mail er siden da kommet til at henhøre under Den Rådgivende Gruppe for VIS under eu-LISA's ansvar.

[1] EUT L 213 af 15.6.2004, s. 5.

[2] Ottende rapport, se rapport fra Kommissionen til Rådet og Europa-Parlamentet om udviklingen af visuminformationssystemet (VIS) i 2011 (COM(2012) 376 final af 11.7.2012).

[3] EUT L 213 af 15.6.2004, s. 5.

[4] Det Europæiske Agentur for den Operationelle Forvaltning af Store It-systemer inden for Området med Frihed, Sikkerhed og Retfærdighed.

[5] I medfør af Kommissionens beslutning 2010/49/EF af 30. november 2009 om fastsættelse af de første regioner, hvor visuminformationssystemet (VIS) sættes i drift (VIS) (EUT L 23 af 27.1.2010, s. 62).

[6] Europa-Parlamentets og Rådets forordning (EF) nr. 767/2008 af 9. juli 2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen) (EUT L 218 af 13.8.2008, s. 60).

[7] Kommissionens gennemførelsesafgørelse af 27. april 2012 om fastsættelse af den dato, hvor visuminformationssystemet (VIS) skal idriftsættes i den anden region (EUT L 117 af 1.5.2012, s. 9). Nærøsten omfatter Israel, Jordan, Libanon og Syrien.

[8] Kommissionens gennemførelsesafgørelse af 21. september 2012 om fastsættelse af den dato, hvor visuminformationssystemet (VIS) skal idriftsættes i den tredje region (EUT L 256 af 22.9.2012, s. 21). Golfregionen omfatter Afghanistan, Bahrain, De Forenede Arabiske Emirater, Irak, Iran, Kuwait, Oman, Qatar, Saudi-Arabien og Yemen.

[9] Kommissionens gennemførelsesafgørelse af 24. april 2012 om fastlæggelse af det andet sæt af regioner, hvor visuminformationssystemet (VIS) sættes i drift (EUT L 134 af 24.5.2012, s. 20). Regionerne er Vestafrika, Centralafrika, Østafrika, Sydafrika, Sydamerika, Centralasien, Sydøstasien og det besatte palæstinensiske område.

[10] Kommissionens gennemførelsesafgørelse af 29. februar 2012 om vedtagelse af de tekniske specifikationer for VIS Mail-kommunikationsmekanismen i henhold til Europa-Parlamentets og Rådets forordning (EF) nr. 767/2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (VIS-forordningen) (C(2012) 1301 final).

[11] Fejlprocenten er den procentdel af fingeraftrykkene, der er så dårlige, at de ikke kan bruges.

[12] Oprettet ved artikel 51, stk. 1, i Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengeninformationssystemet (SIS II) (EUT L 381 af 28.12.2006, s. 4).